NOBLE:โนเบิล เพลินจิต ตัวแปรสำคัญปี 60แนะนำซื้อเป้า 20.30 บาท มีอัพไซด์สูง 37%
NOBLE คอนโดโนเบิล เพลินจิต เริ่มโอนได้ 1 เดือน คือ ก.ย.59 แต่คาดว่าเมื่อโอนคอนโดแห่งนี้ได้เต็มที่จะทำให้กำไรสุทธิปี 60 ทำสถิติสูงสุดใหม่ที่ 1,543 ล้านบาท เทียบปี 59 ที่มีกำไรสุทธิเพียง 104 ล้านบาท ส่วนปี 61 คาดว่ารายได้จะลดลงอีกครั้ง แต่ก็ยังเป็นระดับที่ดีคงคำแนะนำ ซื้อ เพราะเป็นหุ้นฟื้นตัวสูงในงวดปี 60 กำหนดราคาพื้นฐานใหม่ไว้ที่ 20.30 บาท
29 พ.ย. 2559

บล.ดีบีเอสฯ ระบุในบทวิเคราะห์วันนี้(29 พ.ย.) ว่า บริษัท โนเบิล ดีเวลลอปเมนท์ จำกัด (มหาชน) หรือ NOBLE คาดว่าจะเริ่มพลิกเป็นกำไรไตรมาส 4/59 เพราะมีการโอนคอนโดเพลินจิตเต็มไตรมาส ทั้งนี้เรามีสมมุติฐานว่าให้ปี 59 มีการโอนเป็นรายได้ 10% หรือ 1.8 พันล้านบาท  จากมูลค่าโครงการทั้งหมด 18 พันล้านบาท จากที่ปัจจุบันขายได้ทั้งหมดที่ 70% ดังนั้นจากในรอบ 9M59 ที่เป็นขาดทุนสุทธิ 368 ล้านบาท เราคาดว่าทั้งปี 59 จะพลิกเป็นกำไร 104 ล้านบาท หรือหากคิดเฉพาะกำไรไตรมาส 4/59 จะสูงเป็น 481 ล้านบาท
ปี 60 คาดว่ากำไรสุทธิจะไปทำสถิติสูงสุดใหม่ ที่ 1,543 ล้านบาท เนื่องจากมีการโอนเป็นรายได้ในส่วนที่เหลือ 60% หรือมากถึง 10.8 พันล้านบาท อีกทั้งโครงการนี้มีอัตรากำไรขั้นต้นในระดับที่สูงเป็น 41% ดังนั้นหากเปรียบเทียบกับปี 58 และ 59 ที่เป็น -468 และ +104 ล้านบาท  ตามลำดับ พบว่ากำไรสุทธิปี 60 นั้นจะฟื้นตัวได้ดีมาก (turnaround story)
คงคำแนะนำซื้อเพราะเป็นหุ้นฟื้นตัวสูงในงวดปี 60 กำหนดราคาพื้นฐานใหม่ไว้ที่ 20.30 บาท หลังมีการปรับประมาณการปี 60 ลง 2% โดยให้คอนโดอื่นๆ โอนได้น้อยลง และประเมินด้วย P/E ปี 60 ที่เพียง 6 เท่า สะท้อนฐานะการเงินที่ยังอ่อนแอ ขณะที่หลักทรัพย์อื่นๆในกลุ่มที่อยู่อาศัยจะใช้ 8 เท่า ราคาปิดมีส่วนเพิ่มอีกถึง 37% นับได้ว่าโนเบิล เพลินจิตเป็นตัวแปรที่สำคัญมากในงวดปี 60 สำหรับเงินกู้ที่ต้องคืน ภายใน 12 เดือน นับจาก 3Q59 ถึง 8.6 พันล้านบาท จึงต้องติดตามแผนการโอน โนเบิล เพลินจิต อย่างใกล้ชิด